Karsten Lauritzen (V), 2013-05-07:
Tak for det, formand.
Det er jo som sagt en eskalerende bandekonflikt, som Dansk Folkeparti har indkaldt til en forespørgselsdebat om.
Den er vi i Venstre glade for at de har indkaldt til, så vi får mulighed for at drøfte det her i Folketingssalen.
For selv om bandekrigen måske er forsvundet fra mediebilledet, er den ikke forsvundet fra virkeligheden.
Hvis man kigger lidt på, hvad der er sket alene i maj måned, står det lysende klart.
Den 1. maj blev der affyret skud i Værebroparken nordvest for København.
Der var heldigvis ikke nogen, der blev ramt.
Den 2. maj, altså dagen efter, anholdt politiet to unge mænd i 20'erne med skudsikre veste og radioer på sig.
Mændene lavede bandeafpatruljering for banden Værebros Hårde Kerne, VHK.
Den 4. maj, altså 2 dage efter, blev der affyret adskillige skud i den københavnske bydel Tingbjerg.
Kort efter fandt man bl.a. en udbrændt bil tæt på gerningsstedet.
Dagen efter, den 5. maj, altså søndag aften, i søndags, blev en 17-årig dreng skudt og dræbt i bydelen Tingbjerg i København.
Spørgsmålet er, om det er banderelateret eller ej.
Det får vi sikkert oplyst senere, men folk derude er i hvert fald af den opfattelse.
Samme dag, altså i søndags, blev to mænd på 19 og 24 år med en skarpladt pistol anholdt og varetægtsfængslet.
I Venstre deler vi ikke justitsministerens vurdering om, at der er grund til optimisme med hensyn til at få løst den eskalerende bandekonflikt.
Vi har respekt for Rigspolitiets vurdering, men man har også frihed – og det kan man så opfordre justitsministeren til at gøre – til at foretage en politisk vurdering af en situation.
Man må sige, at Venstres opfattelse ikke er, at bandekonflikten forsvinder i morgen.
Tværtimod er det vores opfattelse, at vi er vidne til en ændring i kriminalitetsmønsteret, som har været undervejs i et stykke tid og er sprunget ud i fuldt flor her i 2013.
Til dato har der ifølge Rigspolitiets opgørelse været 22 banderelaterede skudepisoder på Sjælland i hele 2012 og 39 til dato i 2013.
Altså har vi samlet set på nuværende tidspunkt allerede haft en fordobling.
Så skal man lægge det, der er sket i maj, oveni.
Heldigvis er det kun tre, der er blevet dræbt, men skyderier, bandedrab, private vagtværn, umotiverede overfald og andet skaber utryghed for den enkelte borger, og det er en utryghed, der kan være dræbende for et retssamfund som det danske.
Frygten for bander og bandekrig har ført til en ændret opførsel for ganske almindelige mennesker.
Beboere i nogle af de ramte boligområder tør ikke gå ud om natten.
Butikker lukker, da kunder ikke tør handle der.
Der er sågar eksempler på, at SFO-børn – jeg tror, det er i Køge – må have et privat vagtværn for at kunne gå igennem et boligområde i dagslys.
Altså, skal vi finde os i det i Danmark?
Er det det samfund, vi ønsker at leve i?
Jeg kan sige, at for Venstres vedkommende er det ikke tilfældet.
Vi ved fra Københavns Politi, at omkring vores hovedstad er man tilbageholdende over for at vidne i sager om alvorlig kriminalitet og over for at samarbejde med politiet.
Vi ved fra den seneste undersøgelse om udsatte boligområder, at hver anden forbrydelse ikke bliver anmeldt til politiet.
Derfor er det klart for Venstre, at vi ser et ændret kriminalitetsmønster, som man ikke kan ignorere.
Man må bekæmpe det forebyggelsesmæssigt, efterforskningsmæssigt og også lovgivningsmæssigt.
Jeg vil godt sige, at i Venstre synes vi, at politiet gør en rigtig, rigtig god indsats.
Vi har ikke andet end ros til overs for politiets og den menige politimands indsats i bandekonflikten, men vi ønsker ikke som justitsministeren at parkere det her problem hos politiet og henvise til, at politiet må løse det.
Det her er et ændret kriminalitetsmønster og en opgave, som politiet ikke kan løse alene.
Jeg synes ikke, at vi som lovgivere kan være bekendt at skubbe ansvaret fra os og over til politiet, om det så er rigspolitichefen eller den menige politimand.
Nej, vi må påtage os det politiske ansvar, som det er at sige, at der er behov for lovgivning.
Der er ikke behov for små nålestiksoperationer, som justitsministeren lægger op til med forslaget om, at bandemedlemmer, der sidder i fængsel, ikke må lukkes ud, hvis der er risiko for, at de begår kriminalitet igen.
Sådan er det allerede i dag.
Der er ikke ændret noget i realiteten.
Det er justitsministeren, der oversælger den eksisterende lovgivning.
Så er der en række eksempler på, at vi synes, at justitsministeren skulle følge den udtalelse, som alle borgerlige partier i Folketinget står bag, og som hr. Peter Skaarup har præsenteret her fra Folketingets talerstol, og som opfordrer til at indkalde til brede forhandlinger om, hvordan vi i fællesskab løser opgaven med det kriminalitetsmønster, vi står over for, og med den alvorlige kriminalitetstrussel, som gør, at rigtig, rigtig mange danskere og rigtig mange borgere og indbyggere i vores hovedstad er meget, meget bekymrede og ændrer deres adfærd.